

Institutt for datateknologi og informatik,, NTNU

Øving: Balanse og Resultatregnskapet

Systemtenkning med Økonomi

Oppgavene skal løses i Excel-regneark. Oppgave 1 og 2 skrives i regnearket for enkelhetsskyld, slik at vi får hele øving 1 på én innlevering. I oppgave 3 skal det settes opp tabellarisk avslutning i et regneark. Se vedlagte mal.

Oppgave 1

1. Hvordan vil du regnskapsføre en økning og en reduksjon av en inntekt?
2. Hvordan blir regnskapsføringen ved kontantsalg?
3. Hvordan blir regnskapsføringen ved kredittsalg?
4. Hvilke kategorier av kostnader finnes i en bedrift?

Oppgave 2

Periodisering

Som nevnt i leksjonen og læreboka er periodisering viktig for å få frem riktig resultat for en periode. Noen velger å periodisere en gang i året, dvs. i forbindelse med årsoppgjøret, mens andre ønsker å ha korrekt resultat hver måned. Oppgavene nedenfor tar for seg både riktig regnskap pr mnd., men også pr år.

1. **Inntekt som er opptjent, men ikke er regnskapsført**  
   Stein har i løpet av 20x1 jobbet for en ungdomsskole, men ikke sendt faktura for jobben, da det ble avtalt at Stein skulle få betaling når jobben var ferdigstilt. I løpet av året har Stein opptjent inntekt på kroner 30 000, denne inntekten er ikke regnskapsført ved slutten av år 20x1.   
   Hvordan ville du periodisert (regnskapsført) denne inntekten slik at det kommer frem av regnskapet at inntekten er opptjent?   
   *(Før opp hvilken konto inntekten bør føres opp på).*
2. **Forskuddsbetaling fra en kunde**  
   Jo har mottatt kroner 60 000 i forskudd for et oppdrag som han skal utføre for Ingrid Grønland AS. Han fikk pengene i januar 20x1, og oppdraget skal utføres i løpet av 12 måneder.   
   Jo regnskapsfører pengene som vist under når han mottar de i januar 20x1:

Debet 1920 Bank 60 000 (Balansen)  
Kredit 2990 Annen kortsiktig gjeld 60 000 (Balansen)

Pr. 31.01.20x1 har Jo utført 1/12 av oppdraget, som utgjør kroner 5 000. Hvordan bør inntektsføringen se ut pr. 31.01.20x1? (Husk her å redusere konto for annen kortsiktig gjeld).

1. **Forskuddsbetalt husleie**

Jostein AS betalte 1. januar 20x1 forskudd på husleie for 6 måneder på til sammen kroner 15 000.

Regnskapsføringen ved betaling er som vist under:  
Debet 1570 Andre kortsiktige fordringer 15 000 (Balansen)  
Kredit 1920 Bankinnskudd 15 000 (Balansen)

Hvor mye og hvordan skal husleiekostnadene regnskapsføres pr. 31.01.20x1? (Husk å redusere konto for andre kortsiktige fordringer).

1. **Husleie som er påløpt, men ikke betalt**  
   Ingrid Grønland AS betaler husleie etterskuddsvis på slutten av hvert år. For å få et så korrekt resultat som mulig har hun valgt å sette av 1/12 av den årlige husleien hver måned. Hun setter av kroner 3 000 i måneden.

Hvordan bør hun regnskapsføre den påløpte husleien hver måned?

Oppgave 3

Regnskapsføring av over- og underskudd

1. Jostein AS hadde i år 20x0 inntekter på til sammen kroner 95 000 og kostnader på til sammen kroner 73 000. Beregn overskuddet for Jostein AS og skriv opp hvordan dette skal føres med kontonummer og debet/kredit i resultatregnskapet og i balansen.
2. Jostein AS hadde i år 20x1 inntekter på til sammen kroner 95 000 og kostnader på til sammen kroner 120 000. Beregn underskuddet for Jostein AS og skriv opp hvordan dette skal føres med kontonummer og debet/kredit i resultatregnskapet og i balansen.

Oppgave 4

1. I leksjon 1 lærte vi å kjenne Jo og Stein som startet opp et eget aksjeselskap Jostein AS. I følge aksjelovens § 3-1 kreves det 30.000,- i aksjekapital for å kunne starte opp et eget selskap. I denne oppgaven velger Jo og Stein og sette inn 100.000,- kroner hver i aksjekapital. Det vil si at total aksjekapital i firmaet blir på 200.000,-. Jo og Stein startet opp firmaet 01.01.x1. Ut i fra disse opplysningene skal dere sette opp åpningsbalanse, med kontonummer for Jostein AS. (Bruk den samme kontoplanen som er satt opp for Jo og Stein i leksjonen når dere velger kontoer dere skal bruke. Det gjelder hele oppgave 4).
2. I perioden 01.01.x1 – 30.06.x1 har Jostein AS gjennomført følgende transaksjoner: Først skal dere sette opp en oversikt over hvilke kontoer transaksjonene skal føres mot. Dere trenger ikke å sette opp T-konti eller tabellarisk avslutning foreløpig.
   1. 20. januar kjøpte de inventar til 17.000,-, disse varene betalte de ved å ta ut 17.000,- av kassekreditkontoen. Som nevnt i leksjon 2 er det kun eiendeler til en verdi over 15.000,- eller med en levetid over 3 år som skal føres i balansen som eiendel. Hvis kjøpet ikke oppfyller de krav nevnt over, skal investeringen føres som en kostnad i resultatregnskapet.
   2. På slutten av januar overførte de 4.000,- fra bankkontoen til konto for kontanter.
   3. 12. februar kjøpte Jo inn kontorrekvisita for 800,-. Dette ble betalt kontant. Kostnaden skal føres i resultatregnskapet.
   4. 31. mars fikk Stein 13.000,- i forskudd på lønn. Denne ble utbetalt via bankkontoen.
   5. 7. april utførte Jostein AS en jobb for en kunde og fikk betalt 30.000,- inn på bankkontoen. Innbetalingen vil bli en inntekt for Jostein AS.
   6. 31. mai hadde de fakturert timer for 20.000,- som de hadde gitt kundene kreditt på. Dette er med på å øke kundefordringene.
   7. 15. juni kjøpte de PC`er og annet IT-utsyr til 30.000,-. De fikk 3 ukers kredittid på varene. Husk å vurdere om dette kjøpet oppfyller kravet om verdi over 15.000,- og levetid på 3 år og skal føres som maskiner (eiendel) i balansen eller skal føres som en kostnad i resultatregnskapet.
3. Dere skal bruke de opplysningene dere kom fram til i oppgave b), sett opp åpningsbalansen og før transaksjonene på konti med riktig regnskapsføring. De kontoen dere får bruk for er konto:  
     
   1200 Maskiner  
   1250 Inventar  
   1500 Kundefordringer  
   1570 Andre kortsiktige fordringer/ Forskutterte utgifter  
   1900 Kontanter  
   1920 Bank  
   2000 Aksjekapital  
   2050 Annen egenkapital  
   2380 Kassakreditt  
   2400 Leverandørgjeld  
   3010 Salgsinntekt  
   6500 Verktøy inventar og driftsmaterialer som ikke skal avskrives  
   6800 Kontorrekvisita  
   8900 Overføring og disposisjoner
4. Bruk de tallene dere kom fram til i oppgave c) og sett opp resultatregnskap for Jostein AS pr. 30.06.x1.
5. Beregn resultatet (overskudd/underskudd) og sett opp balansen pr 30.06.x1.

Lykke til ☺

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_